
లక్నో : ఉత్తర ప్రదేశ్ ముఖ్యమంత్రి యోగి ఆదిత్యనాథ్ తన సొంత నియోజకవర్గం గోరఖ్పూర్లో పర్యటించనుండటంతో ఆయన మద్దతుదారులు సంబరాల్లో మునిగి తేలుతున్నారు. ముఖ్యమంత్రిగా బాధ్యతలను స్వీకరించిన అనంతరం గోరఖ్పూర్ రావడం ఇదే తొలిసారి. దీంతో ‘2024లో ప్రధాన మంత్రిగా యోగి’ అనే నినాదాలు పెద్ద ఎత్తున వినిపిస్తున్నాయి. శనివారం ఉదయం నుంచే ఆయన మద్దతుదారులు వేలాది మంది గోరఖ్నాథ్ దేవాలయానికి రావడం ప్రారంభమైంది. యోగి ఆదిత్యనాథ్ ఈ ప్రాంగణంలోనే నివసిస్తున్నారు.ముఖ్యమంత్రిగా యోగి ఆదిత్యనాథ్ అద్భుతమైన కార్యక్రమాలను ప్రారంభించారని, ఇదే దూకుడును 2024లో ప్రదర్శించాలని అనేక మంది మద్దతుదారులు అంటున్నారు. యోగి స్వస్థలం పూర్వాంచల్ రాబోయే రోజుల్లో అభివృద్ధి  చెందుతుందని నమ్ముతున్నారు. ప్రస్తుతం పూర్వాంచల్ బాగా వెనుకబడి ఉన్న సంగతి తెలిసిందే. ప్రధాన మంత్రి మోదీ మాదిరిగానే యోగి కూడా పని చేస్తున్నారని, అందులోకీ ఆయన ఒంటరివాడని, కుటుంబం గురించి ఆలోచించరని, అవినీతికి పాల్పడబోరని, అందువల్ల రాష్ట్రానికి, ఆ తర్వాత దేశానికి కేవలం సేవ మాత్రమే చేస్తారని మద్దతుదారులు చెప్తున్నారు.యోగి ఆదిత్యనాథ్ మద్దతుదార్ల నినాదాలను విన్నవారు నరేంద్ర మోదీకి 2024లో యోగి ప్రత్యర్థిగా మారుతారా? అనే అనుమానాలు వ్యక్తం చేస్తున్నారు.

lakno : uttara pradesh mukhyamantri yogi aadityanath tana sonta niyojakavargam gorakhpurlo paryatinchanundatamto aayana maddatudaarulu sambaraallo munigi telutunnaru. mukhyamantrigaa baadhyatalanu sweekarinchina anantaram gorakhpur ravadam ide tolisari. deentho ‘2024loo pradhaana mantrigaa yogi’ ane ninaadaalu pedda ettuna vinipistunnaayi. sanivaaram udayam nunche aayana maddatudaarulu velaadi mandi gorakhnath devalayaniki ravadam praarambhamaindi. yogi aadityanath ee praanganamlone nivasistunnaaru.mukhyamantrigaa yogi aadityanath adbhutamaina kaaryakramaalanu praarambhinchaarani, ide dookudunu 2024loo pradarsinchaalani aneka mandi maddatudaarulu antunnaru. yogi swasthalam purvanchal raboye rojullo abhivruddhi  chendutundani nammutunnaru. prastutam purvanchal baga venukabadi unna sangati telisinde. pradhaana mantri modii maadirigaane yogi kuudaa pani chestunnarani, anduloki aayana ontarivaadani, kutumbam gurinchi aalochincharani, avineetiki palpadaborani, anduvalla rashtraniki, aa tarvaata deshaniki kevalam seva matrame chestaarani maddatudaarulu cheptunnaaru.yogi aadityanath maddatudaarla ninaadaalanu vinnavaaru narendra modeeki 2024loo yogi pratyarthigaa marutara? ane anumaanaalu vyaktam chestunnaru.